**ОБРАЗЛОЖЕЊЕ**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о измени и допуни Закона о електронским медијима садржан је у члану 97. тачка 10. Устава Републике Србије којим је прописано да Република Србија уређује и обезбеђује систем јавног информисања.

**II. РАЗЛОЗИ ЗА ДОНОШЕЊЕ ЗАКОНА**

Током Међустраначког дијалога о изборним условима уз посредовање Европског парламента, кофасилитатори из Европског парламента који посредују у дијалогу власти и опозиције у Завршном документу од 18. септембра 2021. године идентификовали су низ конткретних мера које би помогле Републици Србији да унапреди политичке услове за наредне изборе. Завршни документ садржи 16 тачака, којим су предвиђене мере за унапређење изборног процеса, међу којима је, као мера 3, предлог да се измени Закон о електронским медијима, тј. да се допуни у делу који се односи на обавезе пружалаца аудиовизуелних медијских услуга током изборне кампање, прописивањем обавезе која се односи на објављивање тарифа за политичко оглашавање пре почетка изборне кампање.

Чланом 36. Споразума о унапређењу услова за одржавање избора од 29. октобра 2021. године, који је закључен у Народној скупштини између политичких странака учесница Mеђустраначког дијалога под покровитељством Народне скупштине (Српске напредне странке, Социјалистичке партије Србије, Доста је било, Српског покрета Двери, Демократске странке Србије, Покрета обнове Краљевине Србије, Српске радикалне странке, Здраве Србије, Српске странке Заветници) предвиђена је, такође, обавеза објављивања ценовника политичког оглашавања, као и захтев да критеријуми по којима се одређује цена политичког рекламирања морају важити за све кандидате на изборима и све подносиоце проглашених изборних листа, односно предлагаче проглашених кандидата.

Чланом 32. Споразума предвиђена су посебна ограничења за јавне функционере у изборној кампањи и предложено да се изменама закона предвиди да десет дана пре дана одређеног за гласање медији не могу извештавати о званичним јавним скуповима на којима се отварају инфраструктурни и други објекти (путеви, мостови, школе, болнице, фабрике и сл), односно обележава почетак изградње таквих објеката ако на тим скуповима учествују јавни функционери који су кандидати за председника Републике, народне посланике, посланике у скупштини аутономне покрајине и одборнике у скупштини јединице локалне самоуправе.

Полазећи од улоге коју електронски медији имају у систему јавног информисања Републике Србије, а нарочито њихове улоге у изборној кампањи, и имајући у виду да је дијалог важан део европског пута и перспективе Републике Србије, као и да су предложене мере изводљиве и да би могле да помогну стварању климе поверења и променама које би биле на корист грађана и у складу са стандардима Европске Уније, Влада је прихватила предложене мере, па је, у складу са наведеним, припремљен и утврђен текст изменe и допуне Закона о електронским медијима.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Предложена измена и допуна Закона о електронским медијима извршена је у Глави трећој, у Четвртом одељку у ком су садржане одредбе које се односе на обавезе које имају сви пружаоци аудиовизуелних медијских услуга у односу на програмске садржаје, и то у члану 47. став 1. тачка 5) Закона, прописивањем нове обавезе пружалаца медијских услуга у области електронских медија да пре почетка изборне кампање објаве тарифе за политичко оглашавање, уз правило да критеријуми по којима се одређује цена политичког рекламирања и услови плаћања морају важити за све кандидате на изборима и све подносиоце проглашених изборних листа, односно предлагаче проглашених кандидата и морају да буду објављени. Истовремено је, у истој законској одредби, извршено и терминолошко усаглашавање, тако што је синтагма: „предизборна кампања” замењена синтагмом: „изборна кампања”, чиме је ова одредба Закона о електронским медијима терминолошки усаглашена са одредбама члана 3. став 2. тачка 3) Закона о оглашавању („Службени гласник РС”, бр. 6/16 и 52/19 – др. закон) ), члана 2. Закона о финансирању политичких активности („Службени гласник РС”, бр. 43/11, 123/14 и 88/19) и чл. 50. и 100. Закона о избору народних посланика („Службени гласник РС”, бр. 35/00, 69/02, 57/03, 72/03, 18/04, 85/05, 101/05, 104/09, 28/11, 36/11, 12/20, 68/20).

Поред раније прописаних обавеза, овом изменом, тј. допуном у ставу 2. наведеног члана, с циљем даљег унапређивања услова за одржавање избора, прописује се забрана да десет дана пре дана одређеног за гласање медији не могу извештавати о званичним јавним скуповима на којима се отварају инфраструктурни и други објекти (путеви, мостови, школе, болнице, фабрике и сл.), односно обележава почетак изградње таквих објеката ако на тим скуповима учествују јавни функционери који су кандидати за председника Републике, народне посланике, посланике у скупштини аутономне покрајине и одборнике у скупштини јединице локалне самоуправе.

**IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

За примену овог закона није потребно обезбедити средства у буџету Републике Србије. Трошкове политичког оглашавања током изборне кампање сносе оглашивачи, тј. регистроване политичке странке, коалиције и кандидати.